อยากสอบถามวิธีการใช้ยา suplac 2.5mg (bromocriptine) เนื่องจากต้องการหยุดให้นมบุตร
สวัสดีค่ะ ยา Suplac หรือยา Bromocriptine (โบรโมคริปทีน) เป็นยาในกลุ่มเออร์โกตามีน ออกฤทธิ์กระตุ้นตัวรับโดปามีน (dopamine receptor agonist) และตัวรับซีโรโทนิน (serotonin agonist) ส่งผลให้ระดับฮอร์โมนโปรแล็คติน (Prolactin) ในเลือดลดลง (จึงมีผลไปลดการหลั่งน้ำนมลงได้) สำหรับข้อบ่งใช้ เช่น เพื่อหยุดการหลั่งน้ำนมหลังคลอด โดยจะใช้ในกรณีจำเป็นในทางการแพทย์เท่านั้น เช่น เพื่อลดความเศร้าโศกจากการสูญเสียบุตรหลังคลอด หรือมารดาติดเชื้อเอชไอวี (HIV) ซึ่งไม่ควรให้นมบุตร สำหรับโรคอื่นๆ ที่มีข้อบ่งใช้ เช่น รักษาภาวะระดับฮอร์โมนโปรแลคตินในเลือดสูง ภาวะอะโครเมกาลี โรคพาร์กินสัน หรือโรคเบาหวานชนิดที่ 2 เป็นต้นทั้งนี้ หากจะใช้ยาตัวนี้ ควรให้แพทย์ตรวจถึงสาเหตุความจำเป็นและสั่งยาให้ทานเท่านั้น ไม่ควรซื้อยาทานเองเพียงเพื่อต้องการหยุดน้ำนม เพราะอาจเสี่ยงต่อการเกิดอาการข้างเคียงที่ร้ายแรงและอาจถึงขั้นเสียชีวิตได้ เช่น ทำให้หัวใจล้มเหลวเฉียบพลัน เกิดอัมพฤกษ์ อัมพาต ชัก เกิดอาการทางจิตเวช เช่น ประสาทหลอน เป็นต้น แม้ว่าความถี่ในการเกิดจะพบได้น้อยมากก็ตาม แต่ก็ควรเริ่มใช้วิธีอื่นๆ เพื่อหยุดการหลั่งน้ำนมก่อน ซึ่งโดยทั่วไปหากทารกไม่ได้ดูดนม น้ำนมก็จะหยุดไหลไปได้เอง ส่วนอาการปวดและบวมของเต้านมนั้น ก็ให้ใช้การประคบเย็น การทานยาแก้ปวด การใช้สิ่งช่วยพยุงเต้านม เป็นต้นแต่หากแพทย์ได้ระบุความจำเป็นต้องใช้ และสั่งให้ทาน ก็จะให้ทานในปริมาณ 2.5 มิลลิกรัมต่อวัน เป็นเวลา 2-3 วัน และค่อย ๆ ปรับยาเป็นครั้งละ 2.5 มิลลิกรัม วันละ 2 ครั้ง เป็นเวลา 14 วันค่ะ